#OnsBou – Bou SaamOns mense is onder druk; hul gemoed is bedruk. Ons hoor van ras in die werkplek; ras op die sportveld; ras op universiteit; ras oral waar jy gaan. Ons sien geweld en ontwrigting – van die parlement tot op universiteitkampusse – en woongebiede brand weens diensprotes. Ons word aangeval bloot oor wie ons is. Ons geskiedenis word gekriminaliseer en ons monumente word gevandaliseer. Nie net apartheid nie, maar ook Jan van Riebeeck en Paul Kruger is die bose. Ons hoor van afleggings en ekonomiese druk en werksonsekerheid is aan die orde van die dag. Ons is bekommerd oor ons kinders; diskriminasie by opleidingsinstellings; druk op moedertaalonderrig en die toekenning van studiehulp op grond van ras. Ons mense kan tereg vra: “Is daar ’n toekoms?” By Solidariteit laat ons nie toe dat die toekoms met ons gebeur nie; ons bou ’n toekoms. Solidariteit sien homself as deel van ’n moderne Helpmekaar-beweging. Ons put ons historiese energie uit die opstaantydperke ná die Anglo-Boereoorlog, die Rebellie van 1914 en die Depressie en armoede van die 1930’s. Dit was die tyd toe Afrikaners deur gemeenskapsinstellings opgestaan het. Dit was die tyd toe skole, die Suid-Afrikaanse Vrouefederasie, Sanlam, Santam, Volkskas en later die Voortrekkkers, die Afrikaner-Broederbond, die ATKV, die Reddingsdaadbond, Federale Volksbeleggings en die Afrikaanse Handelsinstituut gebou is. Elkeen het sy deel gedoen. Daar is koeksisters gebak, verkopings gehou, debatsaande is aangebied, kollektelyste is versprei. Al hierdie bydraes het tot ’n nuwe toekoms gelei. Binne Solidariteit bou ons al ons instellings met die klein bydraes van duisende mense. Elke Solidariteit-lid dra R10 per maand by tot die Solidariteit Boufonds. Met dié tien rande bou ons ’n universiteit en ’n tegniese kollege. Danksy Solidariteit-ondersteuningslede se debietorderbydraes, wat al R1 miljoen per maand beloop, kon ons ’n fonds opbou waarmee ons regsake kan aanpak – van die arbeidshof tot in die konstitusionele hof en tot by die Verenigde Nasies. Elke Solidariteit-lid gee R5 per maand vir studiehulp wat aan behoeftige lede se kinders beskikbaar gestel word. Dié vyf rande het al miljoene rande geword. Deur korttermynverskering en ander finansiële bronne mobiliseer ons miljoene rande waarmee ’n toekoms gebou word. Al hierdie bydraes – die R5- en R10-bydraes, debietorders, versekeringspremies en ander bydraes – is die moderne weergawe van die koeksisters van ouds. Klein bydraes word groot en elke persoon se aansluiting by Solidariteit is nóg ’n bousteen waarmee ons ’n toekoms bou.